DA Den Europæiske Unions Tidende CE 84/937

(2004/C 84 E/1035)

SKRIFTLIG FORESPØRGSEL P-1062/04

af Christine De Veyrac (PPE-DE) til Kommissionen

(30. marts 2004)

Om: De indvandringsmæssige og økonomiske følger af udvidelsen af Den Europæiske Union

Den 26. februar 2004 fremlagde Kommissionen en ny undersøgelse, som er gennemført i samarbejde med Instituttet til Forbedring af Leve- og Arbejdsvilkårene, om udviklingen i migrationen af arbejdstagere efter den forestående udvidelse. I undersøgelsens konklusioner anføres det, at omkring 1 % af befolkningen i de nye medlemsstater i løbet af de næste fem år vil flytte til de nuværende EU-medlemsstater. Denne procentdel svarer ifølge Kommissionen til omkring 220 000 personer årligt.

Kan Kommissionen oplyse, om den råder over vurderinger med konkrete tal for hvert enkelt modtagerland, og navnlig hvilke indvandringsmæssige følger udvidelsen af Unionen kan tænkes at have for Frankrig?

Kan Kommissionen endvidere præcisere, hvilke økonomiske indvirkninger denne udvidelse vil have på arbejdsmarkedet i et land som Frankrig, hvor arbejdsløsheden er meget høj?

Svar afgivet på Kommissionens vegne af Stavros Dimas

(30. april 2004)

Den undersøgelse, som det ærede medlem henviser til, tager udgangspunkt i resultaterne af en Eurobarometer-opinionsmåling, der blev gennemført blandt et udsnit af befolkningen i de kommende medlemsstater og kandidatlandene, og som bl.a. drejede sig om »opinionen vedrørende hensigten« om at emigrere inden for de næste fem år. Et vejledende skøn over den eventuelle årlige migrationsstrøm fra disse lande til det nuværende EU blev på dette grundlag sat til 220 000 personer om året. Da der er tale om en opinionsmåling, skal konklusionerne fortolkes med forsigtighed. De bekræfter imidlertid de konklusioner, som Kommissionen tidligere er nået frem til (1), nemlig at det kan forudses, at migrationsstrømmen fra de nye til de nuværende medlemsstater vil være af begrænset omfang, selv om de skøn over migrations-bevægelser, der er foretaget i Kommissionens undersøgelser, er baseret på statistiske modeller og derfor ikke umiddelbart kan sammenlignes med skønnene i den undersøgelse, som det ærede medlem omtaler.

Ifølge den ajourførte undersøgelse var antallet af bosiddende personer fra de central- og østeuropæiske lande i Frankrig ca. 25 800 i 2001 sammenlignet med 22 000 i 1997, hvilket svarer til 0,04 % af den samlede befolkning. Migrationsstrømmene mod Frankrig vil skønsmæssigt være på 7 000 i 2004 og på 9 000 i 2005. Undersøgelserne bekræfter, at Tyskland og Østrig er de lande, hvortil der først og fremmest vil være en migration fra de central- og østeuropæiske lande.

Hvad angår de økonomiske konsekvenser af udvidelsen for arbejdsmarkedet, mener Kommissionen, at EU i fuldt omfang bør udnytte det positive bidrag, som udvidelsen vil yde til den europæiske økonomi (2). I øvrigt blev det i Kommissionens meddelelse om »Indvandring, integration og beskæftigelse« (3) fremhævet, at indvandring har en positiv indflydelse på økonomisk vækst og beskæftigelse i EU, og der gøres opmærksom på, at der ikke findes håndgribelig dokumentation for, at indvandring medfører stigende arbejdsløshed. Kommissionen mener, at arbejdskraftens bevægelighed inden for EU og en bedre mobilisering af indvandrernes potentiale er afgørende for EU's konkurrenceevne og for virkeliggørelsen af Lissabon-målsætningerne.

(1) »The Impact of Eastern Enlargement on Employment and Labour Markets in the EU Member States« (»Virkningerne af udvidelsen mod øst på beskæftigelsen og arbejdsmarkedet i EU-medlemsstaterne«) og ajourføringen heraf »Potential Migration from Central and Eastern Europe into the EU-15 — An Update« (»Den potentielle migration fra Central- og Østeuropa til EU-15 — en ajourføring«). Undersøgelsen og ajourføringen findes på internetadressen (http://europa.eu.int/comm/employment_social/employment_analysis/impact_en.htm).

(2) KOM(2004) 29 endelig udg.

(3) KOM(2003) 336 endelig udg.